کارخانوں کے لیے سستی بجلی فراہم کرنے کا اعلان، صنعت کاروں کا ملا جلا ردِ عمل
وفاقی حکومت کا مؤقف ہے کہ صنعتوں کو 24 گھنٹے آف پیک آرز بجلی فراہم کی جائے گی۔ جب کہ صنعت کاروں کا کہنا ہے کہ اس پر عمل درآمد ایک سوال نشان ہے۔
اسلام آباد — صنعت کاروں کا کہنا ہے کہ کرونا وبا کے باعث صنعتوں کو جن مشکلات کا سامنا کرنا پڑا ہے اس میں یہ پیکیج ہوا کا جھونکا تو ہے۔ لیکن حکومتی سطح پر اعلانات پر عمل درآمد سوالیہ نشان ہے۔ وفاقی حکومت کا مؤقف ہے کہ صنعتوں کو 24 گھنٹے آف پیک آرز بجلی فراہم کی جائے گی۔ پوری دنیا کساد بازاری سے گزر رہی ہے لیکن پاکستان صنعتی ترقی کی طرف گامزن ہے۔ وزیرِ اعظم عمران خان نے منگل کو صنعتوں کے لیے پیکیج کا اعلان کیا ہے جس کےمطابق یکم نومبر 2020 سے 30 جون 2021 تک چھوٹی اور درمیانے درجے کی صنعتوں کو گزشتہ سال کے ان مہینوں کے بلوں سے زائد استعمال کی جانے والی بجلی پر 50 فی صد رعایت دی جائے گی۔ جب کہ چھوٹی بڑی تمام صنعتوں کو اگلے تین سال کے لیے گزشتہ سال کے بجلی بلوں سے زیادہ استعمال ہونے والی بجلی پر 25 فی صد رعایت ملے گی۔ وزیر اعظم عمران خان نے کہا ہے کہ یکم نومبر سے چھوٹی اور درمیانی صنعتوں کے لیے اضافی بجلی 50 فی صد کم ریٹ پر دیں گے۔ یعنی اب تک ان کا جو معمول کا بل آتا تھا۔ اس سے جو اضافی بجلی وہ استعمال کریں گے وہ انہیں آدھی قیمت پر ملے گی۔ یہ رعایت 30 جون 2021 تک کے لیے ہے۔ ان کا کہنا تھا کہ اسی طرح بلا تخصیص چھوٹی بڑی ساری صنعتوں کو آئندہ تین برس تک 25 فی صد کم نرخ پر اضافی بجلی دی جائے گی۔ اب کوئی پیک آوور نہیں ہو گا اور 24 گھنٹے آف پیک آوور ہوں گے۔ تجزیہ کار فرخ سلیم حکومتی مؤقف سے متفق نہیں ہیں اور کہتے ہیں کہ یہ پیکیج اضافی بجلی یونٹ کے لیے ہے اور موجودہ حالات میں کوئی بھی مزید یونٹ نہیں لگا رہا۔ اس کے ساتھ ساتھ آئی ایم ایف کا پیکیج حاصل کرنے کے لیے پاکستان کو تمام سبسڈیز ختم کرنی ہوں گی اور بجلی پر سبسڈی بھی نہیں رہے گی۔ فرخ سلیم نے کہا کہ اس وقت ہمارا ٹیکسٹائل سیکٹر 100 فی صد پر چل رہا ہے۔ گزشتہ سال جو بجلی استعمال کی گئی اب اگر اس سے زیادہ بجلی استعمال کی جائے گی تو بجلی کے بل پر رعایت ملے گی۔ اس کا مطلب ہے کہ بجلی کے مزید استعمال کے لیے نئے پیداواری یونٹس لگائے جائیں لیکن کرونا کی وبا کی صورتِ حال میں سرمایہ کار مزید سرمایہ لگانے پر تیار نہیں ہیں۔ ایسے میں اس کا فائدہ کم ہی ملنے کا امکان ہے۔ اس وجہ سے ایسا نہیں لگتا کہ لوگ اپنے کاروبار کو توسیع نہیں دے رہے۔ ان کا کہنا تھا کہ پیکیج کی بنیاد سبسڈی پر ہے لیکن حکومت آئی ایم ایف سے مذاکرات بھی کرنے جا رہی ہے۔ ایسے میں آئندہ سال جون کے بعد سبسڈی دینا بھی ممکن نہیں ہو گا۔ البتہ پیک آرز کے خاتمے کے حوالے سے انہوں نے کہا کہ اس کا فائدہ یقیناً صنعت کاروں کو ہو گا۔ فرخ سلیم کے مطابق اس وقت پاکستان میں دو صنعتیں ترقی کر رہی ہیں جن میں ٹیکسٹائل اور تعمیرات کی صنعت شامل ہے۔ چین پر امریکہ کے اضافی ٹیکسز لگنے سے آرڈرز پاکستان کو مل رہے ہیں۔ اسی طرح تعمیرات کی صنعت پر بھی پیکیج ملنے کی وجہ سے تیزی ہے۔ سیمنٹ سمیت دیگر سیکٹرز تیزی سے کام کر رہے ہیں۔ لیکن اصل معاملہ آئی ایم ایف کا ہے۔ اس وقت دیا جانے والا پیکیج کرونا وائرس کے دنوں میں دیا جانے والا پیکیج ہے اور اسی میں سے ادائیگی ہو رہی ہے۔ لیکن جون 2021 میں آئی ایم ایف کے ساتھ ڈیل ہونے کی صورت میں سبسڈیز ختم کرنا ہوں گی۔ اس پیکیج کے بارے میں پاکستان کے معروف صنعت کار زبیر موتی والا کہتے ہیں کہ حکومتی سطح پر اعلانات تو کیے جاتے ہیں لیکن ان پر عمل درآمد سوالیہ نشان ہے؟ انہوں نے کہا کہ وزیرِ اعظم نے جس پیکیج کا اعلان کیا ہے وہ آئندہ سال کے لیے ہے لیکن حکومت کو آئی ایم ایف سے بھی پیکیج کی منظوری لینی ہو گی۔ زبیر موتی والا نے کہا کہ 50 فی صد والی بات ہمیں سمجھ نہیں آ رہی۔ آج جو بجلی کا ریٹ ہے اس میں پیک آرز اور آف پیک آرز کے درمیان تین روپے کا فرق ہے۔ لیکن چند روز قبل ڈھائی روپے یونٹ کی قیمت میں اضافہ کیا گیا تھا اب اگر کم کر دیا گیا ہے تو کیا فرق پڑے گا۔ انہوں نے کہا کہ حکومت کی طرف سے یہ اعلان اس بات کا عندیہ ہے کہ حکومت ہماری بات کو سمجھ رہی ہے کہ ہم بین الاقوامی مارکیٹ سے مقابلہ نہیں کر پا رہے۔ کیوں کہ توانائی کی قیمت پاکستان میں بہت زیادہ ہے۔ اس وقت بین الاقوامی مارکیٹ میں قیمتیں کم ہوئی ہیں لیکن پاکستان میں ایسا نہیں ہوا۔ صنعت کار جنید ماکڑا کہتے ہیں کہ بجلی کی قیمتیں کم کرنے سے پیداواری لاگت کم ہو گی اور عوام کو ریلیف ملے گا۔ لیکن کرونا وبا کے پیشِ نظر حکومت کو مزید اقدامات کرنے ہوں گے۔ انہوں نے کہا کہ موجودہ صورتِ حال میں پیداواری لاگت میں کمی تو آئے گی لیکن عوام کو فوری ریلیف ملنا ممکن نہیں ہے۔ ان کا کہنا تھا کہ پیداواری لاگت پہلے ہی بہت زیادہ ہے اور مقابلے کی فضا میں بہتری کے لیے اس کمی کا فائدہ صنعت کار کو ہو گا اور ان کا اعتماد بحال ہو سکے گا۔ وفاقی حکومت کا مؤقف ہے کہ صنعتی ترقی سے بے روزگاری ختم ہو گی اور ملک میں معاشی استحکام آئے گا۔ وفاقی وزیرِ صنعت و پیداوار حماد اظہر کہتے ہیں کہ 24 گھنٹے آف پیک آرز پر بجلی فراہم کی جائے گی۔ پیک آرز میں صنعتوں کے لیے نرخ 25 فی صد بڑھ جاتا تھا۔ توقع ہے اب پیک آرز کی وجہ سے صنعتیں بند نہیں ہوں گی۔ پیک آرز کی مہنگی بجلی کی وجہ سے ماضی میں صنعتوں کو بند کر دیا جاتا رہا ہے۔